### Beslutningstema

Det skal i denne sag besluttes, om Tønder Kommune fortsat ønsker at deltage i EU-ansøgningsprocessen vedrørende LIFE ACT.

### Historik

På udvalgsmødet den 8. november 2023 blev Klima-, Vækst- og Udviklingsudvalget bedt om at tage stilling til Tønder Kommunes deltagelse i en tværgående EU-ansøgning vedrørende LIFE ACT. Projektet er med deltagelse af mange andre kommuner og under ledelse af Region Midtjylland. På baggrund af indstillingen godkendte udvalget, at Tønder Kommune fortsatte arbejdet frem mod en mulig deltagelse som økonomisk partner i projektet.

### Sagsfremstilling

Mandag den 14. november 2023 har Kommunernes Landsforening (KL) valgt at forlade LIFE ACT. Randers og [adresse], som var kommunernes repræsentanter i styregruppen, har ligeledes valgt at trække sig fra ansøgningen som LEAD-partnere. Det er således alle kommunale deltagere i styregruppen, der med kort varsel har trukket sig fra LIFE ACT styregruppen og projektledelsen.

KL begrunder beslutningen med, at kommunerne ikke fik nok indflydelse på projektet, hverken i forhold til prioritering af projektmidler eller i forhold til hvilke kommuner der i sidste ende ville blive accepteret som økonomiske partnere i projektet. Yderligere lagde KL til grund, at de var bekymrede for, at regionerne de facto tog beslutninger inden for kommunale myndighedsopgaver og implementering af kommunale planer. Da det i sidste ende er danske regioner, der står som projektansvarlig (i form af Region Midtjylland) har det været KL's vurdering, at de ikke længere kunne varetage de kommunale interesser i projektet.

Efterfølgende har flere kommuner i solidaritet med KL's beslutning valgt at trække sig fra LIFE ACT ansøgningen, og det forventes at flere kommuner trækker sig løbende. Det gælder blandt andet Esbjerg og Haderslev. Aabenraa og Sønderborg har tidligere meldt ud, at de ikke ønsker at deltage i LIFE ACT.

Onsdag den 16. november 2023 meddelte EU imidlertid, at projektet er blevet forhåndsgodkendt til næste fase. Nu forestår en mere forpligtende proces, hvor projekterne og finansieringen skal godkendes. De kommuner, der herfra står som finansielle partnere, er forpligtet til at levere.

Det er ligeledes forvaltningens opfattelse, at processen omkring LIFE ACT har været uhensigtsmæssig. Forvaltningen har oplevet processen som forceret og uklar og med mange skiftende udmeldinger, der har skabt utryghed omkring kommunens deltagelse i ansøgningsprocessen.

### Fagchefen for Plan og Udvikling indstiller,

|  |  |
| --- | --- |
| at | Tønder Kommune trækker sig fra LIFE Act ansøgningsprocessen og følger, om det giver mening for Kommunerne at deltage på et senere tidspunkt. |

### Beslutning

Indstillingen godkendt.